**Հ Ի Մ Ն Ա Վ Ո Ր ՈՒ Մ**

 **«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2023 ԹՎԱԿԱՆԻ ԱՊՐԻԼԻ 13-Ի N 543-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ**

**1. Ընթացիկ իրավիճակը եւ իրավական ակտի ընդունման անհրաժեշտությունը.**

Հայաստանի Հանրապետության կառավարության 2019 թվականի նոյեմբերի 28-ի N 1717-L որոշման հավելված N 2-ով հաստատված՝ «Հայաստանի Հանրապետության քրեակատարողական և պրոբացիայի ոլորտի 2019-2023 թվականների ռազմավարության իրականացման 2019-2023 թվականների միջոցառումների» ծրագրի 16-րդ կետով, ի թիվս այլնի, նախատեսված է «Քրեակատարողական ծառայության կադրային քաղաքականության վերանայում» միջոցառումը, որի իրականացման ուղղություններն են հանդիսանում կադրերի ընտրության և առաջխաղացման հարցում գործուն մեխանիզմների սահմանումը:

Այդ կապակցությամբ ընդունվել է ««Քրեակատարողական ծառայության մասին» օրենքում փոփոխություններ և լրացումներ կատարելու մասին» ՀՕ-310-Ն օրենքը՝ նպատակ ունենալով քրեակատարողական ծառայության կենտրոնական մարմնի կազմում ստեղծել նոր կառուցվածքային ստորաբաժանում՝ քրեակատարողական ծառայության կենտրոնական մարմնի օպերատիվ վարչություն, որի ենթկայությամբ պետք է գործեն քրեակատարողական հիմնարկներում տեղակայված օպերատիվ ստորաբաժանումները՝ դուրս գալով քրեակատարողական հիմնարկի պետի ենթակայությունից։ ««Քրեակատարողական ծառայության մասին» օրենքում փոփոխություններ և լրացումներ կատարելու մասին» ՀՕ-310-Ն օրենքն ուժի մեջ է մտել 2023 թվականի հոկտեմբերի 25-ին։ Վերոգրյալով պայմանավորված անհրաժեշտություն է առաջացել լրացումներ և փոփոխություններ կատարել Հայաստանի Հանրապետության կառավարության 2023 թվականի ապրիլի 13-ի N 543-Ն որոշման (այսուհետ՝ Ներքին կանոնակարգ) մեջ։

**2. Առաջարկվող կարգավորման բնույթը.**

«Հայաստանի Հանրապետության կառավարության 2023 թվականի ապրիլի 13-ի N 543-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծով (այսուհետ՝ Նախագիծ) կկարգավորվեն ««Քրեակատարողական ծառայության մասին» օրենքում փոփոխություններ և լրացումներ կատարելու մասին» ՀՕ-310-Ն օրենքն ուժի մեջ մտնելուց հետո առաջացած հակասությունները։ Մասնավորապես, մինչև օրենսդրական փոփոխությունը, օպերատիվ ստորաբաժանումը, որպես քրեակատարողական հիմնարկի կազմում գործող ստորաբաժանում տեղեկանում էր կալանավորված անձանց և դատապարտյալների կարանտինային բաժանմունք ընդունվելու մասին և քրեակատարողական հիմնարկի պետի հանձնարարությամբ տանում համապատասխան աշխատանք։ Հաշվի առնելով, որ այլևս օպերատիվ ստորաբաժանումը չի գործում քրեակատարողական հիմնարկի կազմում, սակայն նախատեսված է, որ կարանտինային բաժանմունքում գտնվող կալանավորված անձանց և դատապարտյալների ըստ խցերի կամ կացարանների տեղաբաշխումը կատարվում է քրեակատարողական հիմնարկի պետի կողմից՝ **օպերատիվ ստորաբաժանման պետի միջնորդագրի հիման վրա,** ուստի ներկա իրավիճակումանհրաժեշտություն է առաջացել, որպեսզի քրեակատարողական հիմնարկի վարչակազմը կալանավորված անձանց և դատապարտյալների կարանտինային բաժանմունք ընդունվելու մասին իրազեկի արդեն որպես առանձին ստորաբաժանում գործող օպերատիվ ստորաբաժանմանը։ Այդ նպատակով Ներքին կանոնակարգի 33-րդ և 34-րդ կետերը շարադրվել են նոր խմբագրությամբ։ Միաժամանակ, հավելվածի 220-րդ կետում սահմանված է, որ դատապարտյալին առանձին պահելու մասին քրեակատարողական հիմնարկի պետի կայացրած պատճառաբանված որոշման մասին քրեակատարողական հիմնարկի պետի հանձնարարությամբ քրեակատարողական հիմնարկի օպերատիվ կամ անվտանգության ապահովման կամ սոցիալական, հոգեբանական և իրավական աշխատանքների ստորաբաժանումների ծառայողներն անհապաղ տեղեկացնում են տվյալ դատապարտյալին՝ որոշման օրինակը ստորագրությամբ (որոշման բնօրինակի համապատասխան մասում) հանձնելով նրան: Տվյալ դեպքում հաշվի առնելով, որ օպերատիվ ստորաբաժանումն այլևս քրեակատարողական հիմնարկի կազմում չի գործում և քրեակատարողական հիմնարկի պետը չի կարող հավելվածի 220-րդ կետում նշած հանձնարարությունը տալ օպերատիվ ստորաբաժանմանը, ուստի Նախագծով հանվել են «օպերատիվ կամ» բառերը։ Միաժամանակ, հավելվածը 194.1 կետով և հավելվածի 220-րդ կետը նոր նախադասությամբ լրացնելով սահմանվել են դրույթներ, որոնց համաձայն՝ քրեակատարողական հիմնարկի վարչակազմի վրա դրվել կալանավորված անձանց և դատապարտյալներին մեկնումներ տրամադրվելու, ինչպես նաև դատապարտյալին առանձին պահելու մասին քրեակատարողական հիմնարկի պետի կայացրած պատճառաբանված որոշման մասին Քրեակատարողական ծառայության կենտրոնական մարմնի օպերատիվ վարչության տարածքային ստորաբաժանմանը իրազեկելու պարտականություն։ Այդ կերպ սահմանելով քրեակատարողական հիմնարկի վարչակազմի և նոր ստեղծված օպերատիվ վարչության տարածքային ստորաբաժանման միջև արդյունավետ փոխգործակցության վերաբերյալ կառուցակարգեր։

Նախագծով առաջարկվում է նաև նոր խմբագրությամբ շարադրել Ներքին կանոնակարգի 20-րդ կետը՝ հաշվի առնելով այն հանգամանքը, որ ներկայիս ձևակերպումը հակասում է Ներքին կանոնակարգի 319-րդ կետի, ինչպես նաև ինքնասպանության և ինքնավնասման, հոգեկան առողջության ռիսկերի գնահատման գործիքակազմերի տրամաբանությանը: Մասնավորապես, համաձայն Ներքին կանոնակարգի 20-րդ կետի՝ «Սույն կետով նախատեսված գնահատումն իրականացվում է հոգեբանների և սոցիալական աշխատողների կողմից….», այնինչ՝ նույն կանոնակարգի 319-րդ կետով սահմանվում է, որ «Ինքնասպանության և ինքնավնասման ռիսկի գնահատումն իրականացվում է պատասխանատու հերթապահի (անհնարինության դեպքում՝ իր կողմից նշանակված անձի) կողմից …»:

**3. Ակնկալվող արդյունքը.**

Ներկայացված Նախագծի ընդունմամբ կվերացվեն օրենքում և ենթաօրենսդրական ակտերում առկա հակասությունները։

**4. Նախագծերի մշակման գործընթացում ներգրավված ինստիտուտները եւ անձինք.**

Նախագիծը մշակվել է Արդարադատության նախարարության կողմից:

**5. Նախագծերի ընդունման առնչությամբ ընդունվելիք այլ իրավական ակտերի նախագծերը կամ դրանց ընդունման անհրաժեշտության բացակայության մասին.**

Նախագծի ընդունմամբ նոր իրավական ակտեր ընդունելու կամ այլ իրավական ակտերում լրացումներ և փոփոխություններ կատարելու անհրաժեշտություն չկա։

**6. Ռազմավարական փաստաթղթերի հետ նախագծի կապի մասին.**

Նախագծի ընդունումը՝ կապված է Հայաստանի Հանրապետության կառավարության 2019 թվականի նոյեմբերի 28-ի N 1717-L որոշման հավելված N 2-ով հաստատված՝ «Հայաստանի Հանրապետության քրեակատարողական և պրոբացիայի ոլորտի 2019-2023 թվականների ռազմավարության իրականացման 2019-2023 թվականների միջոցառումների» ծրագրի 16-րդ կետի պահանջների հետ: